User talk:Amaithivirumbi1963/sandbox

'தொடர் நாடக விமர்சனம் 'பொம்மி BA.BL.

பணிநிறைவுக்குப் பின் என்ன செய்வது என்ற நிலையில் என் கவனம் சீரியல் பக்கம் திரும்பியது. ஒரு எப்சோட் பார்த்தபின் அந்தத் தொடர்நாடகத்தை முதலிலிருந்து பார்க்க வேண்டும் என்ற எண்ணம் என்னுள்ளே எழுந்தது. அப்படி நான் விரும்பிப் பார்த்த நாடகம், என்னுள்ளே நிறைய தாக்கத்தை ஏற்படுத்திய நாடகந்தான் பொம்மி BA.BL. தொடக்கக் காலத்தில் இந்தியாவில் பெண்களை அடிமைப்படுத்தி வைத்திருந்த பல சடங்கு சம்பிராதயங்களைக் கற்பனை கலந்து படைக்கப்பட்டிருக்கும் ஒரு சீரியல்.

கதைக்கரு பெண் விடுதலை பற்றியது. அந்தக் காலத்தில் பெண்கள் எப்படியெல்லாம் அடக்கி ஒடுக்கி சிறைபடுத்தப்பட்டனர் என்ற உண்மைச் சம்பவத்தை கற்பனை கலந்து தந்திருக்கின்றனர் படக்குழுவினர். கதைப்பின்னலில் தொடக்கமாக நாயகியையும் நாயகனையும் காட்டுகின்றனர். நாயகி சுட்டித்தனம் நிறைந்த எட்டு வயது நிரம்பிய சிறுமி. தன் கைம்பெண் தாயுடன் மாமன் வீட்டில் வசிக்கின்றாள். மாமனும் மாமியும் பேராசை மிக்கவர்கள். கதையின் நாயகன் இலண்டனில் சட்டம் பயில்கின்றான். தங்கப்பதக்கம் பெற்றவன். ஒரு விருந்தில் ஓர் ஆங்கிலேயன் இந்தியர்கள் தங்கள் நாட்டுப் பெண்களை எப்படியெல்லாம் இழிவாக நடத்துகின்றனர் என்று அவனை இகழ்கின்றான். நாயகன் அனிருத் நாடு திரும்புகிறான். ஊருக்குத் திரும்பும்போது மக்கள் மூட நம்பிக்கைகளில் ஊறிப்போயிருப்பதைக் காண்கிறான். கதையின் வளர்ச்சியும் சிக்கலும் ஒன்றோடொன்று பின்னிப் பிணைந்திருக்கின்றன. கதையின் சிக்கல்களாக குழந்தைத் திருமணம், உயர்ந்தோர் தாழ்ந்தோர் வேறுபாடு, சடங்கு சம்பிரதாயங்கள் என்ற பெயரில் நடைபெறும் மூடநம்பிக்கைகள், உடன்கட்டை ஏறுதல், கைம்பெண் மறுமணம், மாதவிலக்கு, பெண்கல்வி, தீண்டாமை, வாழவெட்டியாக பிறந்த வீட்டுக்கு அனுப்பப்படும் பெண்கள் கணிகையர் இல்லத்திற்கு அனுப்பப்படுதல், பழிவாங்கும் படலம் என்று கதையின் வளர்ச்சியும் சிக்கலும் கதையை ஈர்க்கும் வண்ணம் பின்னப்பட்டுள்ளது.

கதையின் நாயகன் அனிருத் பல போராட்டங்களுக்குப்பின் பொம்மியை பாரிஸ்டர் படிப்புக்காக லண்டனுக்கு அனுப்பி வைக்கிறார். பொம்மி பாரிஸ்டராக தன் தாய்நாட்டிற்குத் திரும்புகிறார். பொம்மியின் வருகையை நான் கதையின் உச்சமாகப் பார்க்கிறேன். தாய்நாட்டிற்குத் திரும்பிவரும் பொம்மிக்குப் பேரதிர்ச்சி. ஆம் அல்லிநகர்க்கும் கிருஷ்ணநகர்க்கும் பகை ஏற்பட்டு இரண்டு ஊர் மக்களும் பிளவுபட்டு இருக்கின்றனர். பல போராட்டங்களுக்குப்பின் அனிருத்தின் காதலைப் பெறும் பொம்மி, அனிருத்தின் துணையுடன் இரு ஊர்களுக்கும் ஏற்பட்டுள்ள பகையைப் போக்குகின்றனர்.

இந்தச் சீரியலில் வரும் கதைமாந்தர்கள் அனைவரும் தங்கள் பாத்திரத்தின் பொறுப்பை உணர்ந்து நடித்துள்ளனர். கதையின் நாயகன் அனிருத்தாக வரும் பலவித உணர்வுகளைத் வெளிக்கொணர்வதில் வெற்றி பெற்றுள்ளார். அவருடைய உச்சந்தலையிலிருந்து உள்ளங்கால்வரை அவரது நடிப்பு வெவ்வேறு கோணத்திலும் வெளிப்படுகிறது. பிரவிஷ்ட் மிஷ்ரா அனிருத்தாகவே வாழ்ந்திருக்கிறார். பொம்மியை உதாசீனப்படுத்தும்போது பொம்மி மனத்தளவில் துன்பத்தை அனுபவிக்கிறார். ஆனால், பொம்மியைவிட அவர் மனத்தளவில் அதிகக் காயப்படுகிறார் என்பதைத் தத்ரூபமாகக் காட்டுவதில் வெற்றி கண்டுள்ளார். பல இடங்களில் அவருடைய நடிப்பு நமக்குக் கண்ணீரை வரவழைத்துவிடுகிறது. அவருக்கு எதிர்மறையான கதைமாந்தர்தான் ஜமீந்தார் திருலோகச்சந்தர், சடங்கு சம்பிராதயங்களில் ஊறிப்போன ஒரு கதைமாந்தர். ரிஷி குரானா இந்தப் பாத்திரத்தில் சிறப்பாகவே நடித்துள்ளார். தன் மருமகள் பொம்மியின் அன்புக்கும் மரியாதைக்கும் உரிய மாமனாராக வாழ்ந்திருக்கிறார். கதையின் நாயகி அவ்ரா பாட்நஹர் தம் நடிப்பால் எல்லோரையும் கவர்ந்துவிட்டார். சுட்டிப் பெண்ணாக, வெள்ளந்தியாக, புத்திக்கூர்மையுடையவளாக, உரிமையை விட்டுக்கொடுக்காதவளாக நடிப்பதில் வெற்றிபெற்றுள்ளார். பல கட்டங்களில் இவருடைய நடிப்பு கண்களில் நீரை வரவழைத்து விடுகிறது. பொம்மியாக நடிக்கும் நிறைய கேள்விகளுக்கு விடை காணும் வேட்கையுணர்வைத் தன் முகத்தில் காட்டுவதில் வெற்றி பெற்றுள்ளார். கௌதமி, ஷோபனா, சுபத்திரா, தாரா பாய் ஆகியோர் தங்கள் விருப்பத்தை அடைய வில்லியாகவே மாறி விடுகின்றனர். அதுவும் சுபத்திரா திருந்தாத வில்லி. பல நேரங்களில் அவளுக்குத் தண்டனை தரச் சொல்லி துர்க்கை அம்மனிடம் கோரிக்கை வைத்துள்ளேன். அப்பத்தா, சம்பூர்ணா, கலா போன்றவர்கள் சூழ்நிலை வில்லிகளாகச் செயல்படுகின்றனர். வில்லனாக வரும் சந்திரஹாசன் பொம்மிக்கு மட்டுமல்ல நமக்கும் மிரட்டலாகத்தான் தெரிகிறார். கொஞ்ச நேரமே வில்லனாக வரும் கணக்குப்பிள்ளையும் மிரட்டுகிறார். மற்ற துணை நடிகர்கள், பொம்மியின் விதவைத் தாயார், அனிருத்தின் அப்பா, வேலைக்காரர் முனுசாமி, குயிலி, பார்வதி, அனிருத்தின் தம்பிகள், விமலா, சுகுமார், சொர்க்கபுரிப் பெண்கள் எல்லோருமே சிறப்பாக கச்சிதமாகவே தங்கள் பாத்திரத்தில் பொருந்தியுள்ளனர். கதையின் காலப் பின்னணி, சமுதாயப்பின்னணி சிறப்பாக சித்தரிக்கப்பட்டுள்ளது. ஆனால், இடப்பின்னணி சற்று நெருடலாகவே உள்ளது. கணக்குப்பிள்ளைவீடு, மீட்டெடுக்கப்பட்ட ஹீரா மந்திர் பெண்கள் தங்கியிருக்கும் வீடு, காதலர்கள் பொம்மியும் அனிருத்துக் தங்கியிருக்கும் வீடு ஒரே இடப்பின்னணியைக் காட்டுகிறது. கதையை கொண்டு செல்வதில் ஆசிரியர் பலவித உத்திகளைக் கையாண்டுள்ளார். பின்னோக்கு உத்தி நிறைய பயன்படுத்தப்பட்டுள்ளது. ஒரு காட்சி காட்டப்படும்போது பார்வையாளர்கள் இது எப்போது நடந்தது என்று நினைக்குக்போது அதற்கு முன்னர் நடந்த சம்பவம், ஒருவருடைய எண்ணத்திலிருந்து பின்னோக்கிச் சென்ற்டு அந்தக் காட்சி வருகின்றது. மேலும் உரையாடலோடு தனிமொழி உத்தியும் கையாளப்பட்டுள்ளது. கதை கூறும் உத்தி அப்பத்தாவின் கதையைச் தெரிந்து கொள்ள உதவுகிறது. மேலும், கலா, விமலா பெற்றோர் இறப்பு, குண்டு வெடிப்பு, கோபிநாத் தாக்கப்படுதல், போன்ற குற்றங்களும் வெளிச்சத்திற்கு வருகின்றன. ஆங்காங்கே தவறுகளும் நடந்துள்ளன. பொம்மியின் வயதை பல இடங்களில் மறந்துவிட்டார் கதாசிரியர். பொம்மியின் திருமணம் 8 வயதில் நடக்கின்றது. அதே நேரம் அவளுடைய சிறுநீர் கழிக்கும் செயலைக் களைய அனிருத் பொம்மிக்கு வயது 11 என்று டாக்டரிடம் கூறுகிறார். இந்தக் குளறுபடி பல இடங்களில் காணமுடிகிறது. இந்தச் சீரியல் எனக்குள் நிறைய தாக்கத்தை ஏற்படுத்தியுள்ளது. அதனால்தான் இந்த நாடகத்தைப் பற்றிய விமர்சனத்தை எழுதியுள்ளேன். கதாசிரியர் இக்கதையை நாவலாக வெளியிட வேண்டும்.